
ΔΕΛΤΙΟ ΤΥΠΟΥ
Ε.Σ.Α.μεΑ.: Κρίσιμα ζητήματα των Νεφροπαθών ζητούν άμεσες λύσεις!  
Με δύο επιστολές προς την ηγεσία του υπουργείου Υγείας η Πανελλήνια Ομοσπονδία Νεφροπαθών (ΠΟΝ) θέτει κρίσιμα ζητήματα που αντιμετωπίζουν οι Νεφροπαθείς Τελικού Σταδίου (υπό αιμοκάθαρση, περιτοναϊκή κάθαρση, ή μετά από μεταμόσχευση νεφρού), για τα οποία απαιτείται η λήψη άμεσων και ουσιαστικών μέτρων.
Επιβάρυνση των Νεφροπαθών Τελικού Σταδίου για τις μετακινήσεις τους στα Κέντρα Αιμοκάθαρσης.
Περισσότεροι από 12.000 Νεφροπαθείς Τελικού Σταδίου υποχρεούνται να μεταβαίνουν στα Κέντρα Αιμοκάθαρσης ώστε να υποβάλλονται σε αιμοκάθαρση 3 φορές την εβδομάδα και εξαιτίας της ιδιαίτερα επιβαρυμένης κατάστασης της υγείας τους, (πολύ συχνά εμφανίζουν αυξημένο αριθμό συννοσηροτήτων), καθώς επίσης και της καταπόνησης που υφίστανται κατά την τετράωρη διαδικασία της αιμοκάθαρσης, είναι  υποχρεωμένοι να χρησιμοποιούν ταξί.Μέχρι τον Ιούνιο του 2022, τα ποσά των αποζημιώσεων που χορηγούσε ο ΕΟΠΥΥ στους αιμοκαθαιρόμενους Νεφροπαθείς Τελικού  Σταδίου, ανάλογα με τις περιοχές κατοικίας τους, κάλυπταν ικανοποιητικά το πραγματικό κόστος των μετακινήσεων τους με ταξί.
Τον Ιούνιο του 2022 η κυβέρνηση αποφάσισε την αύξηση του μέσου τιμολογίου των ταξί κατά 31,5%, λόγω της αύξησης των καυσίμων.  Ενώ θα έπρεπε να υπάρξει αυτόματη ανάλογη αναπροσαρμογή της αποζημίωσης των μετακινήσεων των αιμοκαθαιρόμενων Νεφροπαθών Τελικού  Σταδίου, με καθυστέρηση τριών ετών (τον Μάιο του 2025) χορηγήθηκε μέση αύξηση της αποζημίωσης των μετακινήσεων τους μόλις κατά 11%.                                                     
Επιβάρυνση των Νεφροπαθών Τελικού Σταδίου για την  Προμήθεια των Φαρμάκων τους από τα Ιδιωτικά Φαρμακεία
Μέχρι την 31.12.2023, στην περίπτωση επιλογής γενόσημου φαρμάκου της ίδιας δραστικής ουσίας, η τιμή αποζημίωσής του από τον ΕΟΠΥΥ εξισωνόταν με την λιανική τιμή του για όλους τους ασφαλισμένους  Οι Νεφροπαθείς Τελικού Σταδίου, με βάση την ειδική πρόβλεψη για μηδενική συμμετοχή τους στην τιμή αποζημίωσης όλων των απαραίτητων φαρμάκων τους, δεν είχαν επιβάρυνση για την προμήθειά τους.
Όμως από 01.01.2024, η τιμή αποζημίωσης για κάθε φάρμακο καθορίζετε με βάση την μέση σταθμισμένη τιμή όλων των φαρμάκων της ίδιας θεραπευτικής κατηγορίας.
Ως εκ τούτου, προκύπτει πλέον επιβάρυνση των Νεφροπαθών Τελικού Σταδίου ίση με το ποσό της διαφοράς μεταξύ της λιανικής τιμής κάθε φαρμάκου και της τιμής αποζημίωσης του ΕΟΠΥΥ.  Μάλιστα, λόγω των συνοσσηροτήτων, η φαρμακευτική αγωγή τους περιλαμβάνει μεγάλο αριθμό φαρμάκων με αποτέλεσμα η επιβάρυνση αυτή  να είναι σημαντική.
Θα πρέπει να σημειωθεί ότι, η χρόνια νεφρική νόσος εμφανίζεται συχνά σε μικρές ηλικίες, και συνοδεύει τους νεφροπαθείς σε όλη την ζωή τους, γεγονός που τους αποστερεί την δυνατότητα ολοκλήρωσης των σπουδών τους, καθώς και  στην συνέχεια την πλήρη εργασιακή τους ένταξη.
Ως αποτέλεσμα, ένας μεγάλος αριθμός αυτών έχουν πολύ περιορισμένα εισοδήματα, που προέρχονται κυρίως από προνοιακά επιδόματα και κατά συνέπεια δεν έχουν την δυνατότητα να  καλύψουν τις ανωτέρω ανελαστικές οικονομικές επιβαρύνσεις, που είναι απαραίτητες για την επιβίωση τους.
Πρέπει να τονιστεί ότι η ικανοποίηση των ανωτέρω αιτημάτων, με βάση τα στοιχεία του ΕΟΠΥΥ, σε οικονομικούς όρους δεν υπερβαίνει τα 7 εκ. ευρώ ανά έτος για την αναπροσαρμογή της αποζημίωσης των μετακινήσεων των Νεφροπαθών Τελικού Σταδίου (συμπεριλαμβανομένων και των αντίστοιχων μετακινήσεων των πασχόντων με Θαλασσαιμία) και τα 1,2 εκατ. ευρώ ανά έτος για την κάλυψη της επιβάρυνσης κατά την προμήθεια των φαρμάκων από τους Νεφροπαθείς Τελικού Σταδίου από τα ιδιωτικά φαρμακεία.
Επαρκής Στελέχωση των Δημόσιων Μονάδων Τεχνητού Νεφρού με Ιατρούς Νεφρολόγους και Νοσηλευτές. 
Οι ελλείψεις Ιατρών  Νεφρολόγων και Νοσηλευτών στις Μονάδες Τεχνητού Νεφρού (ΜΤΝ) στα Περιφερειακά Δημόσια Νοσοκομεία, αποτελούν σοβαρό κίνδυνο για την υγεία των αιμοκαθαιρόμενων Νεφροπαθών.
Με δεδομένη, μάλιστα την μη ύπαρξη ενδιαφέροντος ειδικά των Ιατρών Νεφρολόγων για την κάλυψη των σχετικών θέσεων, όταν αυτές προκηρύσσονται, θα πρέπει άμεσα να θεσπιστούν πρόσθετα κατάλληλα κίνητρα,  να αυξηθούν  οι οργανικές θέσεις Ιατρών Νεφρολόγων στους Οργανισμούς των Νοσοκομείων στα οποία υπάγονται οι ΜΤΝ και να προκηρυχθούν εκ νέου, με απόλυτη προτεραιότητα, όλες οι κενές  θέσεις.
Ενίσχυση του Ιατρικού και Νοσηλευτικού Προσωπικού στις Μονάδες Μεταμόσχευσης Νεφρού.
Η μεγάλη αύξηση των μεταμοσχεύσεων νεφρού, η οποία σημειώνεται τα τελευταία έξι έτη, δημιουργεί την επιτακτική ανάγκη  ενίσχυσης του Ιατρικού (Νεφρολόγων και Χειρουργών) και του Νοσηλευτικού Προσωπικού στις Μονάδες Μεταμόσχευσης Νεφρού. 
Η ενίσχυση αυτή θα υποστηρίξει την αναμενόμενη συνέχιση της αύξησης των  μεταμοσχεύσεων νεφρού, καθώς και την απαραίτητη συνεχή και συστηματική παρακολούθηση του διαρκώς αυξανόμενου αριθμού των μεταμοσχευμένων.
Αντίστοιχα, θα πρέπει να ενισχυθούν και τα Δημόσια Εργαστήρια Ιστοσυμβατότητας των Νοσοκομείων Γ. Γεννηματάς και Ευαγγελισμός στην Αθήνα και Ιπποκράτειο Θεσσαλονίκης, τα οποία υποστηρίζουν τις Μονάδες Μεταμόσχευσης Νεφρού στο έργο τους. 
Για την αντιμετώπιση του ζητήματος αυτού, θα πρέπει να αυξηθούν άμεσα οι προβλεπόμενες οργανικές θέσεις και να δημοσιευθούν οι σχετικές Προκηρύξεις, με προτεραιότητα στην κάλυψη των ήδη κενών οργανικών θέσεων.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

